作者：赵长卿
词牌/韵律：贺新郎

paragraphs: 世谛人多错。
阿谁将、虚名微利，放教轻著。
万事莫非前定了，选甚微如饮酌。
算徒诧、龙韬豹略。
纵使龙头安尺木，更从教、豹变生三角。
浑是梦，恍如昨。
吾庐自笑常虚廓。
对残编、磨穿枯砚，生涯微薄。
负郭田园能有几，随分安贫守约。
要不改、箪瓢颜乐。
西掖百扉终须到，且嘲风咏月常相谑。
更要甚，万金药。